Fidili jissalbu b'imsiemer ta' vera fil-Ġimgħa l-Kbira fil-Filippini L-esperjenza qarsa tal-Knisja Kattolika Maltija għandna x'tgħallem sew lil dik tal-Filippini, l-aħħar stat suppost sekulari fid-dinja li għadu ma daħħalx id-divorzju. Jekk fil-Filippini jridu, jew ma jridux idaħħlu d-divorzju, l-Knisja Kattolika Filippina għandha eżempju tajjeb x'tieħu minn Malta! Jekk il-Knisja fil-Filippini trid li dawk favur id-divorzju jirbħu, kull ma trid tagħmel huwa: 1) Tbeżża lill-fidili bl-Infern u d-Dnub Mejjet jekk ilissnu kellma favur id-divorzju. 2) Tagħlaq ħalq dawk il-qassisin moderati u li jitkellmu bis-sens (forsti anke teżiljahom il-Messiku għax 'il bogħod biżżejjed). 3) Toħroġ apoloġija li tkun embargoed u titwassal biss meta d-deċiżjoni tkun ittieħdet. 4) Tħalli xi erba' fanatiċi Kattoliċi joħorġu b' billboards taċ-ċajt u jimmaġinaw li l-Madonna qed tgħaddilhom il-messaġġi fuq għolja żgħira u tbeżżagħhom bit-terremoti (Nota: il-Ġappun viċin tal-Filippini!). 5) Tagħmel minn kollox biex id-dibattitu dwar id-divorzju jsir żmien ir-Randan u l-Ġimgħa l-Kbira ħalli dawk li tradizzjonalment jissalbu b'imsiemer ta' vera jkunu jistgħu jitkellmu kontra d-divorzju minn fuq is-salib. 6) Titħabbeb sew ma' ministri importanti fil-gvern li kapaċi jaraw il-Madonna tibki. 7) Tikri s-servizzi ta' Joyce Cassar, Arthur Galea Salomone, Anton Gouder, Arthur Said Pullicino, Mario Grech, Andre Camilleri, Anna Vella u bella kumpannija bħala kelliema ewlenin għall-kampanja tagħha. 8) U l-aħħar u mhux l-inqas, tuża termini pittoreski ħafna bħal "ilpup" (tgħid hemm ilpup ta' vera l-Filippini?) u "briganti" għal dawk li jgħaddi mill-garigori ta' moħħhom li jgħidu li huma Kattoliċi u favur id-divorzju fl-istess ħin. Bejn wieħed u ieħor dan huwa x'għandha tagħmel il-Knisja Kattolika Filippina jekk trid li tpaxxi lil dawk favur id-divorzju fil-Filippini u ttihom rebħa fuq platt!
Parir lill-Filippini: Kemm aħna sbieħ minn jaf jarana!